Mierkoles, Hunyo 22
Iginsusumat nira ha kabugtoan an mga sugo nga gindesisyonan han mga apostol ngan han mga tigurang.—Buh. 16:4.
Ha siyahan nga siglo, an nagmamando nga lawas ha Jerusalem urosa nga nagbuhat basi magpabilin nga organisado ngan murayaw an katawohan han Dios. (Buh. 2:42) Pananglitan, han binangon an isyu han pagturi han mga 49 C.E., ginhisgotan ito han nagmamando nga lawas pinaagi han giya han baraan nga espiritu. Kon an kongregasyon nagpabilin nga nababahin tungod hini nga isyu, naulang unta an pagsangyaw nga buruhaton. Bisan kon Judio an mga apostol ngan mga tigurang, waray hira magpaimpluwensya han tradisyon han mga Judio o hadton marig-on nga nagtututdo hito. Lugod, sinarig hira ha Pulong han Dios ngan ha giya han espiritu. (Buh. 15:1, 2, 5-20, 28) Ano an resulta? Ginbendisyonan ni Jehova an ira desisyon, nagpabilin an kamurayawan ngan pagkaurosa, ngan nagpadayon an pagsangyaw nga buruhaton. (Buh. 15:30, 31; 16:5) Ha moderno nga panahon, an organisasyon ni Jehova nangangalimbasog gud nga tipigan nga organisado ngan murayaw an katawohan ni Jehova. w20.10 22-23 ¶11-12
Huwebes, Hunyo 23
An akon anak nga hi Solomon [an] ginpili han Dios.—1 Cron. 29:1.
Adton limitado na an nahihimo tungod han edad, kahimsog, o iba pa nga hinungdan bangin diri makakarawat hin toka o pribilehiyo ha pag-alagad. Kon ito an aton sitwasyon, may mahibabaroan kita ha ehemplo ni Hadi David. Han ginsidngan hiya nga diri hiya an ginpili ha pagtukod han templo han Dios—usa nga butang nga karuyag gud niya buhaton—bug-os nga ginsuportaran niya an ginpili han Dios para hito nga toka. Damu pa ngani an iya igindonar para hito nga proyekto. Maopay gud hiya nga susbaranan! (2 Sam. 7:12, 13; 1 Cron. 29:3-5) Tungod han sakit, an brother nga hi Hugues nga taga-France inundang ha pag-alagad sugad nga tigurang, ngan diri na ngani niya naaasikaso bisan an simple la nga mga buruhaton ha balay. Nagsiring hiya: “Ha siyahan, inabat ko nga waray ako pulos, ngan nanluya gud ako. Pero waray pag-iha, nakita ko nga importante nga karawaton ko an akon mga limitasyon, ngan nagkaada ako kalipay ha pag-alagad kan Jehova bisan pa hito nga mga limitasyon. Pariho kan Gideon ngan ha iya 300 nga sundalo—nga kapoy na ngatanan—diri gud ako masurender!”—Huk. 8:4. w20.12 25 ¶14-15
Biernes, Hunyo 24
Padayon nga higugmaon naton an usa kag usa.—1 Juan 4:7.
Ha iya rekord mahitungod han kinabuhi ni Jesus, mas damu ka beses nga gin-gamit ni apostol Juan an pulong nga “gugma” ngan “hinigugma” kay han tulo nga iba pa nga parasurat han Ebanghelyo. Iginpapakita han iya giniyahan nga mga sinurat nga kinahanglan gugma an magpagios ha tanan nga ginbubuhat han usa nga Kristiano. (1 Juan 4:10, 11) Pero nag-iha anay antes nahibaroan ni Juan ito nga leksyon. Han batan-on pa hi Juan, may mga panahon nga waray hiya magpakita hin gugma. Pananglitan, makausa, hi Jesus ngan an iya mga disipulo nagbabaktas tipakadto ha Jerusalem, ngan ha Samaria hira inagi. Ha usa nga baryo han mga Samaritano, waray hira abiabiha. Hi Juan nagsuhestyon kan Jesus nga magpapalusad hira hin kalayo tikang ha langit basi poohon an mga naukoy ha baryo! (Luc. 9:52-56) Ha usa pa nga higayon, posible nga ginkombinse ni Juan ngan han iya bugto nga hi Santiago an ira nanay nga hangyoon hi Jesus nga tagan hira hin prominente nga posisyon ha Ginhadian. Han nahibaroan han iba nga apostol an ginbuhat nira Santiago ngan Juan, nasina gud hira! (Mat. 20:20, 21, 24) Pero bisan pa hito nga mga sayop ni Juan, ginhigugma la gihap hiya ni Jesus.—Juan 21:7. w21.01 8-9 ¶3-4
pag_Latn war_Latn war_Latn tgl_Latn war_Latn war_Latn pag_Latn war_Latn war_Latn